《题李白观庐山瀑布图》
元代·胡奎

我思仙人，乃在南斗之下香炉之峰。手招五老白云里，掀髯玉立凌天风。

不知何年鬼斧凿破混沌窍，绝顶直与银河通。上有奔崖喷壑之飞流，下有横江饮涧之长虹。

白波九道走东海，流转万古无终穷。仙人词源亦如此，天然秋水生芙蓉。

开元召入黄金屋，挥毫醉写清平曲。鸣凤不栖阿阁巢，青蝇翻污连城玉。

金鸡放赦夜郎回，生死托交鹦鹉杯。人间斗酒醉不得，此水可涤愁怀开。

酒星在山头，酒泉在山下。便当酿作蒲萄醅，不费千金之裘五花马。

胡为梦落峨眉亭，千年一去不复醒。画中仿佛见颜色，屋梁落月秋冥冥。

闻道骑鲸入瀛海，神游汗漫知何在。大鹏借我垂天云，八极三清会相待。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。